  Виталий Пронин «Звезда» телеканал Россиысь Обороная министерство юрттэмъя «Новая звезда» крезьгуро конкурслэсь 4-тӥ сезонзэ мытӥз. Удмуртилэсь данзэ отын утёз кырӟась Александра Муканова. Вожвылъяськонэ пырисько Россилэн ваньмысьтыз 85 улосъёсысьтыз кужмоосыз артистъёс. Проектлэсь нырысетӥ турзэ адӟыны луоз ни «Звезда» телеканалын 23-тӥ декабрьысен 30-тӥ декабрёзь. Полуфинал но финал ортчозы 2-тӥ но 4-тӥ январе 2019-тӥ арын. Та нуналъёсы кырӟасьёс понна куара сётон радъяськоз. «Новая звезда» конкурсын вормисе потоз 2 мурт. 4-тӥ январе устозэ кырӟасез быръёз нимысьтыз кылдытэм жюри - крезьгур удысысь нимо-дано адямиос. Нош 7-тӥ январе тодмо луоз кыкетӥез вормись - сое быръёзы учкисьёс. Ангелина Снигирева Туспуктэм басьтэмын tvzvezda.ru  